TFG มั่นใจรายได้ปี 66 นิวไฮ! หลังวางงบ 3.5 พันล้าน รุกขยายฟาร์มหมู “ไทย-เวียดนาม”
TFG เปิดงบไตรมาส 1/66 กวาดรายได้กว่า 13,890 ล้านบาท มั่นใจแนวโน้มรายได้ปี 66 เติบโตนิวไฮ วางงบปีนี้ราว 3,000-3,500 ล้านบาท เดินหน้าแผนขยายฟาร์มสุกร “ใน-เวียดนาม” ลุยขยายสาขาค้าปลีก "ร้านไทยฟู้ดส์ เฟรช มาร์เก็ต" เพิ่มเป็น 400 สาขา รองรับดีมานด์ลูกค้า 
TFG เปิดงบไตรมาส 1/66 กวาดรายได้กว่า 13,890 ล้านบาท มั่นใจแนวโน้มรายได้ปี 66 เติบโตนิวไฮ วางงบปีนี้ราว 3,000-3,500 ล้านบาท เดินหน้าแผนขยายฟาร์มสุกร “ใน-เวียดนาม” ลุยขยายสาขาค้าปลีก "ร้านไทยฟู้ดส์ เฟรช มาร์เก็ต" เพิ่มเป็น 400 สาขา รองรับดีมานด์ลูกค้า
11 พ.ค. 2566

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า ผลการดำเนินงานของบริษัทในไตรมาส 1/66 มีรายได้รวม 13,890 ล้านบาท เพิ่มขึ้น 31% เทียบงวดเดียวกันของปีก่อนมีรายได้รวม 10,590 ล้านบาท และมีกำไรสุทธิ 425 ล้านบาท โดยได้รับปัจจัยหนุนจากยอดขายสุกร ไก่ และยอดขายในสาขาร้านค้าปลีก “ไทยฟู้ดส์ เฟรช มาร์เก็ต” ที่เพิ่มขึ้นถึง 240% ตามการขยายสาขา เพื่อรองรับความต้องการของผู้บริโภคที่เติบโตอย่างต่อเนื่อง ตามการฟื้นตัวของเศรษฐกิจ และการท่องเที่ยวที่ฟื้นตัว
สำหรับแนวโน้มผลการดำเนินงานในปีนี้คาดว่าจะเติบโตอย่างต่อเนื่อง โดยบริษัทวางเป้าหมายรายได้โตสร้างสถิติสูงสุดใหม่ต่อเนื่อง จากการขยายตลาดลูกค้ากลุ่มใหม่ๆ ทั้งในและต่างประเทศ เพื่อเพิ่มยอดขาย นอกเหนือจากโมเดลธุรกิจในส่วนของธุรกิจค้าปลีกที่เติบโตอย่างโดดเด่น และมีมาร์จิ้นสูง
สำหรับแผนการลงทุนในปี 2566 บริษัทฯ จัดเตรียมงบไว้ราว 3,000-3,500 ล้านบาท เพื่อใช้ในการแผนขยายฟาร์มสุกรทั้งในประเทศไทยและประเทศเวียดนาม และขยายร้านค้าปลีก
ประธานเจ้าหน้าที่บริหาร TFG กล่าวอีกว่า ในส่วนของธุรกิจค้าปลีก “ร้านไทยฟู้ดส์ เฟรช มาร์เก็ต” สำหรับจําหน่ายไก่และหมูสด ในปีนี้มีแผนเปิดสาขาใหม่เพิ่มเป็น 400 สาขาจากสิ้นปี 2565 อยู่ที่ 220 สาขา เพื่อรองรับความต้องการของผู้บริโภค สนับสนุนผลการดำเนินงานของบริษัทฯเติบโตอย่างมีนัยสำคัญ ซึ่งได้รับผลตอบรับที่ดีจากผู้บริโภค และทำให้รู้จักผลิตภัณฑ์ของกลุ่ม TFG มากขึ้น ประกอบกับมาร์จิ้นของธุรกิจร้านค้าปลีกอยู่ในระดับสูง